Robert Hemming Poulsen er i disse måneder med sin arbejdsgiver ”I. Anker Hansen” på Omø for at nedlægge fibernet på hele øen. Roberts store fritidsinteresse er at gå med metaldetektor, så detektoren var naturligvis med til brug i fritiden.

Robert faldt i snak med gårdejer Hans Peder Tofte, Enghavegård, der tidligere har indleveret en sjælden langbue af træ til Nationalmuseet og kunne huske, at han som dreng fandt en snoet sølvring et sted på sin mark. Robert og han blev enige om i samarbejde at eftersøge mere metal på marken. Efter lidt søgen fandt Robert pludselig flere stykker sølv og sølvmønter inden for et mindre område på en sydskråning.

Robert er en erfaren ”detektorfører” og standsede derfor sin søgen for at melde fundet til Museum Vestsjælland, der med bevilling fra Kulturstyrelsen planlagde en grundigere undersøgelse af stedet. Undersøgelsen gennemførte Museum Vestsjælland i samarbejde med Robert og tre af hans erfarne detektorvenner lørdag – søndag 24.-25. oktober. Vi registrerede i alt 550 små og mindre stykker sølvmønter, sølvstumper og et par hele sølvsmykker.